 ከ40 ሺሕ በላይ ሕገወጥ ነጋዴዎችን ሕጋዊ የሚያደርግ ደንብ ተዘጋጀ
ከ40 ሺሕ በላይ በሕገወጥ ንግድ የተሰማሩ ነጋዴዎችን ሕጋዊ ለማድረግ የተዘጋጀ ረቂቅ ደንብ ለአዲስ አበባ ከተማ አስተዳደር ካቢኔ ቀረበ፡፡ ካቢኔው ይህንን ደንብ ካፀደቀ የንግድ ፈቃድ ሳያወጣ ሲነግድ የተገኘ ማንኛውም ነጋዴ ዕቃው ተወርሶ በሕግ ተጠያቂ ይደረጋል ተብሏል፡፡ የአዲስ አበባ ከተማ አስተዳደር ይህንን ደንብ ለማውጣት የተገደደው፣ መደበኛ ያልሆነ ንግድ በከተማው የንግድ እንቅስቃሴና በመንግሥት ገቢ ላይ አሉታዊ ተፅዕኖ እያሳደረ በመሆኑ ነው፡፡ የንግድ ቢሮ መረጃዎች እንደሚጠቁሙት፣ በአዲስ አበባ ከተማ ከጊዜ ወደ ጊዜ ሕጋዊ መሠረት የሌላቸው የንግድ ሥራዎች እየተበራከቱ መጥተዋል፡፡ ይህም በሕጋዊ ነጋዴዎች ላይ አሉታዊ ተፅዕኖ ከመፍጠሩ በተጨማሪ በመንግሥት ገቢና በምርት ጥራት ላይ እንከን እየታየ በመሆኑ ችግር እየፈጠረ በመምጣቱ መሆኑ ተገልጿል፡፡ በእነዚህ ምክንያቶች በዘፈቀደና በየቦታው የሚካሄዱ የንግድ ሥራዎችን ለመግታት የአዲስ አበባ ከተማ አስተዳደር ንግድ ቢሮ ዕቅድ ከማውጣቱም በላይ፣ ዕቅዱን ማስፈጸም የሚያስችል ደንብ አዘጋጅቷል፡፡ በምክትል ከንቲባ ማዕረግ የአዲስ አበባ ከተማ ኢኮኖሚ ክላስተር አስተባባሪና የንግድ ቢሮ ኃላፊ አቶ ርስቱ ይርዳ፣ ደንቡ በቅርቡ ፀድቆ ወደ ሥራ እንደሚገባ ገልጸዋል፡፡ በረቂቅ ደንቡ እንደተጠቀሰው መደበኛ ባልሆነ የንግድ ሥራ የተሰማራ ማንኛውም ሰው ተመዝግቦ መንግሥት በሚመድብለት ቦታ መነገድ ይጠበቅበታል፡፡ በአዲስ አበባ ከተማ ከ40 ሺሕ በላይ ነጋዴዎች መደበኛ ባልሆነ የንግድ ሥራ ውስጥ እንደተሰማሩ የአዲስ አበባ ከተማ ደንብ ማስከበር ጽሕፈት ቤት መረጃ ይጠቁማል፡፡ እነዚህ ነጋዴዎች በተለይ በዋና ዋና መንገዶች፣ አደባባዮችና ሕዝብ በሚሰበሰብባቸው ቦታዎች የጎዳና ንግድ ሲነግዱ የቆዩ ናቸው፡፡ ነጋዴዎቹ የንግድ ፈቃድ ያላወጡ በመሆናቸው መንግሥት ማግኘት ያለበትን ገቢ ከማሳጣታቸው በተጨማሪ፣ የንግድ ፈቃድ አውጥተው በሚነግዱ ነጋዴዎች ላይ አሉታዊ ተፅዕኖ እየፈጠሩ መሆኑ ሲገለጽ ቆይቷል፡፡ ከዚህ በተጨማሪ የከተማውን የትራፊክ እንቅስቃሴ በማወክና ጥራቱ ያልተረጋገጠ ምርት በማቅረብ ጉዳት እየደረሰ መሆኑ ተገልጿል፡፡ ሕገወጥ ነጋዴዎቹ የኮንትሮባንድ ዕቃዎች የገበያ ዕድል እንዲያገኙ አድርገዋል የሚል ድምዳሜ ላይ በመደረሱ፣ ለመንግሥት አዲስ ዕቅድ እንዲነድፍ ምክንያት መሆኑም ተገልጿል፡፡ ንግድ ቢሮ ባዘጋጀው አዲስ ደንብ ከዚህ በኋላ ማንኛውም መደበኛ ባልሆነ ንግድ የተሰማራ ነጋዴ ሳይመዘገብና መታወቂያ ሳይዝ መነገድ አይችልም፡፡ ባልተፈቀዱ ቦታዎችም እንዲሁ መነገድ እንደማይቻል በደንቡ ተደንግጓል፡፡ ይህንን ደንብ የማስፈጸም ኃላፊነት በዋናነት በንግድ ቢሮ ላይ የተጣለ ቢሆንም፣ ከንግድ ቢሮ ጋር ሰባት የአዲስ አበባ ከተማ አስተዳደር መሥሪያ ቤቶች እንዲሠሩ ተደርጓል፡፡ ከእነዚህ ውስጥ የመሬት ልማትና ማኔጅመንት ቢሮ፣ የመንገድና ትራንስፖርት ቢሮ፣ የኮንስትራክሽንና ቤቶች ልማት ቢሮና የአዲስ አበባ ፖሊስ ኮሚሽን ተጠቃሽ ናቸው፡፡ የአዲስ አበባ መሬት ልማትና ማኔጅመንት ቢሮ ሕጋዊ ፈቃድ ለሚሰጣቸው ነጋዴዎች ቦታ ይሰጣል፡፡ ከተመደበላቸው ቦታ ውጪ የሚነግዱ ነጋዴዎች ዕቃቸው ተወርሶ አስተዳደራዊ ዕርምጃ፣ እንዲሁም በሕግ እንደሚጠየቁ ረቂቅ ደንቡ ይደነግጋል፡፡